13.

Întreprinderea comună IMI salută concluzia pozitivă a Curții cu privire la legalitatea și regularitatea tuturor tranzacțiilor subiacente conturilor anuale ale întreprinderii comune cu singura excepție a erorilor semnificative detectate de întreprinderea comună IMI în cadrul primelor sale audituri ex post în legătură cu plățile intermediare pentru declarațiile de cheltuieli aferente primei cereri de propuneri, efectuate înainte de exercițiul financiar supus analizei. Indicii estimați de eroare reprezentativă și reziduală de 5,82 % și, respectiv, 3,64 % utilizați ca argumente pentru opinia cu rezerve a Curții reflectă rezultatele unui număr de 56 de audituri cuprinzând 65 de declarații de cheltuieli în legătură cu prima cerere de propuneri, care au fost acceptate în 2010 și 2011, atunci când întreprinderea comună IMI încă se afla la începutul activității sale. În plus: (a) marea majoritate a erorilor financiare identificate în cadrul acestor audituri ale declarațiilor de cheltuieli din 2010 și 2011 au implicat sume relativ mici care urmau să fie ajustate (mai puțin de 5 000 EUR în favoarea întreprinderii comune IMI) și au apărut în mod clar în urma neînțelegerii normelor sau în urma atenției insuficiente la detaliile dispozițiilor acordurilor de grant. De asemenea, prin concepție, auditurile s-au concentrat în cele mai multe cazuri pe beneficiari noi sau care nu fuseseră auditați în cadrul programelor de cercetare ale UE. În cazul unor astfel de audituri, se preconizează un indice de eroare mai ridicat; (b) indicele estimat de eroare nu reflectă rezultatul auditurilor care au vizat plățile intermediare efectuate către beneficiari în 2012, pentru care se realizează un nou eșantion reprezentativ de 40 de audituri ex post în 2013, ale căror rezultate sunt așteptate la sfârșitul anului. Aceste noi audituri cuprind o populație mai largă de declarații de cheltuieli și de beneficiari, inclusiv primele declarații de cheltuieli aferente proiectelor pentru cea de-a doua cerere de propuneri, precum și cea de-a doua și cea de-a treia perioadă de raportare pentru proiectele aferente primei cereri de propuneri; (c) întreprinderea comună IMI a luat între timp o serie de măsuri concrete de prevenire și monitorizare care să contribuie la reducerea tipurilor frecvente de erori și la minimizarea riscurilor subiacente legate de gestionarea granturilor. Aceste măsuri au cuprins: (i) examinarea și consolidarea politicilor și procedurilor de control intern ex ante pe care personalul trebuie să le pună în aplicare pentru plățile intermediare având în vedere experiența primilor doi ani de funcționare; (ii) revizuiri prompte ale modelului de acord de grant al întreprinderii comune IMI, care au dus la o mai mare claritate cu privire la condițiile și cerințele legale ale grantului; (iii) introducerea orientărilor financiare specifice ale întreprinderii comune IMI în ianuarie 2012 și publicarea unei versiuni actualizate în iunie 2013, oferindu-le participanților și auditorilor independenți numiți de aceștia pentru certificarea declarațiilor financiare informații și orientări cuprinzătoare referitoare la dispozițiile modelului de acord de grant al întreprinderii comune IMI; (iv) organizarea de ateliere frecvente pe teme financiare pentru participanți, cu accent pe cauzele recurente de eroare și pe prevenire; precum și (v) introducerea în 2012 a soluțiilor integrate pentru întreprinderi prin intermediul instrumentului IT al întreprinderii comune IMI dedicat depunerii și gestionării proiectelor, SOFIA (Submission OF Information Application), care permite depunerea electronică și verificarea declarațiilor de costuri, reducând astfel marja de eroare. În paralel, întreprinderea comună IMI a efectuat controale adecvate pentru a se asigura că erorile în favoarea întreprinderii comune care au fost detectate în urma primelor audituri ex post încheiate sunt corectate în mod corespunzător. Aceasta se realizează în mod sistematic fie printr-un ordin de recuperare, fie prin compensarea cu plăți viitoare. În plus, erorile care sunt considerate a fi sistematice sunt extinse și la declarațiile de cheltuieli neauditate depuse de același beneficiar. De asemenea, întreprinderea comună IMI a continuat să pună în aplicare un program anual intensiv de audituri ex post care cuprind 40 % din valoarea totală a plăților intermediare efectuate în anul anterior, în conformitate cu Strategia privind auditurile ex post aprobată de Consiliul de conducere. Aceste audituri au reprezentat o bază deosebit de eficace și de fiabilă pentru evaluarea și monitorizarea regularității și legalității globale a plăților intermediare la nivel multianual, precum și pentru detectarea și corectarea erorilor constatate în declarațiile de cheltuieli supuse auditului. Întreprinderea comună menține, de asemenea, o coordonare strânsă cu Comisia Europeană și agențiile acesteia implicate în cel de-al șaptelea Program-cadru și partajează informații referitoare la beneficiarii comuni, în vederea optimizării gradului de acoperire al auditurilor sale și pentru a atenua cu eficacitate riscurile de neconformitate. Întreprinderea comună IMI își menține angajamentul de a gestiona finanțările pe care le acordă printr-o abordare bazată pe încredere cu participanții la proiecte, asigurând în același timp un grad suficient de control și de responsabilitate. Acțiunile preventive și corective bazate pe riscuri care au fost deja luate oferă argumente suficiente privind gestiunea financiară solidă și reducerea progresivă a riscurilor de eroare în legătură cu plățile intermediare efectuate către beneficiari la nivel multianual. Această abordare echilibrată va contribui, de asemenea, la asigurarea succesului programelor întreprinderii comune IMI, având în vedere că multe dintre acestea au început deja să genereze rezultate impresionante sau promițătoare, în interesul pacienților și al societății în ansamblu. Având în vedere că multe proiecte abia au început să genereze cheltuieli, în special în cazul proiectelor aferente cererilor de propuneri 3-8, impactul integral al acțiunilor întreprinderii comune IMI poate fi observat doar pe termen mai lung, după ce vor fi depuse declarații de cheltuieli pentru mai multe proiecte, iar auditurile ex post vor cuprinde o parte mai mare din populația totală a beneficiarilor.